A tous ceulx qui verront ces présentes lettres: Jehans de Chalon, comte d’Aucerre, seigneur de Roichefort, salut. Savoir faisons que comme nos bourgois et jurez de la ville d’Aucerre se fussent dolus de nous, de nostre baillif et de nos aultres officiers, pour ce que ledit baillif avoit faict prendre et ardoir les draps de certains drappiers, nos bourgois, sans appeller à ce lesdicts jurez, laquelle chose il avoit faict contre la chartre et prévilège desdicts bourgois et jurez, en eulx troublant et empeschant en leurs possessions et saisines esquelles ils sont des choses dessus dites; et avec ce que noz gens prennent et ont pris et détenu plusieurs fois les corps de nosdictz bourgois, leurs biens et leurs chatielz; c’est à sçavoir chevaulx, charretes, charioz, vins, chairs salées, toiles et plusieurs aultres choses, espécialement es changes d’Auxerre, verges d’argent sur plusieurs merciers, ouquel lieu il a certaines franchises par poins de chartres, et contre les poins de ladicte franchise; et les détiennent sans ce que ausdiz jurez, ou à leurs procureurs souffisamment requis en veuillent faire rendue, mais par contrainte font soubmettre à leur volenté ou à leur enqueste nosdiz bourgois, contre les us enciens et les poins de leurs chartres; et encore que nos gens ne veulent que nosdiz bourgois soient corratier en la ville d’Aucerre, se ce n’est de nostre licence ou de nostre commandement; et oultre encores que noz gens veulent que li boys de Bar soit en garenne; lesquelles choses ils ne pevent ne ne doivent faire, mais font ou grant grief et dommage desdiz bourgois, et contre ce que l’on a usé enciennement tenu et gardé. Car il loist à ung chascun de nos bourgois de ladicte ville d’Aucerre chacier oudict boys de Bar à toutes heures et à toutes manières de bestes grosses et menues, quelles que elles soient. Nous qui ne vouldrions avoir dessencion, aucune riote ou contenz ausdiz bourgois, et pour eschiver toutes matières de descortz et de plaiz, avons accordé et accordons et convenancié que accordons et convenancons que l’ésploit et jugement faiz par nostre bailli ou aultres noz officiers des dessus diz draps pris et ars sans appeller lesdiz jurés à ce, et les prises et détenues de pluseurs biens et chatielx, et des corps desdiz bourgois, et par pluseurs fois, si comme dessus est dit, et entre les autres choses verges d’argent prises en changes d’Aucerre sur pluseurs merciers; et ce que nosdites gens se sont efforciez de empeschier nosdiz bourgois à estre corratiers, en disant que nosditz bourgois ne l’osoient se ce n’est du consentement de nous ou de nostre commandement, et de mettre le bois de Bar en garenne: soit et soient aussi comme se il n’eussent onques esté avenu ne fait; et que pour cause desdiz faiz dudict bailli ou de nostre aultres choses dessus dites, nous ne puissons reclamer aucun droict en propriété, ne en saisine contre nosdiz bourgois, contre la teneur de leurs chartres ne des choses dedans contenues, previleiges, libertez et us anciens, ne de ce qui anciennement a esté usé, tenu et gardé. Et aussi voulons que en tous les cas dessus diz et en tous autres touchans nosdiz bourgois, nostre justice et mandement soit tenu de juger par le conseil desdiz jurez selon la teneur de leursdites chartres, us, previleiges et costumes anciennes, quar ainsi en ont usé ou temps passé; et que nostre dit bourgois joissent et puissent joir et user de toutes leurs dictes saisines et possessions anciennes et chacier oudit bois de Bar, si comme dessus est dit. Quant aux coratiers nous voulons et octroions que nostre commandement et li douze jurez ou la plus grande partie desdiz jurez eslise jusques à certain nombre de corratiers, tel nombre comme il verront que bon sera pour faire l’office de corraterie en toute la ville d’Aucerre, forsbours et environ, par le conté; et que de ce nombre qui sera esleuz, si comme dessus est dit, nous ou nostre commandement en mettrons la moitié, et li dit juré ou la plus grande partie de eulz l’autre moitié, et se fera l’eslicion du nombre desdiz corratiers tout ainsi et en telle manière comme les jugemens se font par nostre commandement et par lesdiz jurez selon le contenu des chartres de noz diz bourgois sans rien payer à nous ne à aultre pour nous de ceulx que les douze jurez ou la plus grande partie d’eulx mettront et sans licence de nous ou de nostre gent, et ou cas que nous ou nostre commandement mettrons de par nous aucuns corratiers de nos bourgoiz d’Aucerre, nulle finance ne pourra estre levée d’iceulx par nous ne par nos gens pour celle cause, et toutefois que aucuns desditz corratiers deffaudroit, fust pour cause de mort, pour leur meffait ou aultrement, aultres en lieu d’iceulx seront mis par la manière dessus dicte; et ledit nombre de corratiers nostre commandement, li douze juré ou la plus grande partie d’iceulx pourront croistre ou amendrir touteffois que bon leur semblera à faire. Et voulons que toutes ces choses vaillent pour restablissement, et soit de telle valeur comme se il avoit esté faict réalment et de fait, ou par arrest de la cour du roi souveraine, sauftous les articles et clauses tant généraulz que espéciaulz contenus en privileiges et es chartres desdiz bourgois, et tous les autres bons usages et coustume desdiz bourgois de ladite ville, en la maniere qu’il est contenu en leurs dites chartres et et previleiges, soit en général ou especial. Et parmi ce à nous et lesdiz jurez avons renoncié et renonçons au plait et procez qui sur ce a esté encommancié et pent en parlement à Paris entre nous et aucuns de noz officiers et gens d’une part, et lesdiz bourgois et jurez d’autre. En tesmoing desquelles choses nous avons fait séeller ces lettres de nostre grand seel; qui furent données à Paris le neufvième jour du mois de mars, l’an de grâce mil trois cens quarante-cinq. Passé par monsieur-le conte en son grand conseil: Estienne de la Grange.